**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.03.2019, ora 08.00 – 16.03.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 16.03.2019, ora 07.00**

**RÂURI**

Debitele au fost în creștere pe râurile din bazinele hidrografice: Vișeu, Iza, Tur, Lăpuș, Crasna, Barcău, bazinele superioare și mijlocii ale Crișului Repede și Crișului Negru datorită precipitațiilor lichide căzute în interval și propagării și numai prin propagare pe cursul mijlociu și inferior al Prutului.

Pe râurile din Dobrogea, debitele au fost staționare, iar pe celelalte au fost, în general, în scădere.

Debitele se situează, în general, la valori peste mediile multianuale lunare, mai mici (30-90% din normalele lunare) pe râurile din bazinele hidrografice: Crasna, Barcău, Crişul Negru, Târnava Mare, Bârzava, Moravița, Vedea, Argeş, Ialomiţa Bârlad, Prut, pe râurile din Dobrogea, bazinele mijlocii și inferioare ale Crișului Repede, Crișului Alb, Jiului, Oltului și bazinul superior al Timișului.

Formațiunile de gheață (gheaţă la mal) existente, izolat, în bazinele superioare ale Lotrului şi Bistriţei au fost în restrângere și diminuare.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi în creștere datorită precipitațiilor prognozate, cedării apei din stratul de zăpadă din zonele montane și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri și Arieș.

Pe râurile din bazinele hidrografice Vedea, Argeș, Ialomița, pe cele din Dobrogea debitele vor fi în general staționare, iar pe celelalte râuri vor fi în scădere.

Scurgeri pe versanți, torenți, pâraie și creșteri mai importante de niveluri și debite se vor produce pe unele râuri mici din Maramureș și Transilvania, datorită precipitațiilor, mai însemnate, prognozate.

Formațiunile de gheață (gheaţă la mal) existente în bazinele superioare ale Lotrului şi Bistriţei vor fi în restrângere, diminuare și eliminare.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 15 – 16.03.2019 a fost în creștere, având valoarea de 6000 m3/s, sub media multianuală a lunii martie (6700 m3/s).

În aval de Porţile de Fier debitele au fost în scădere la Gruia și în creștere pe sectorul Calafat – Tulcea.

Debitul la intrarea în ţară (secţiunea Baziaş) va fi în creștere (6200 m3/s).

În aval de Porţile de Fier debitele vor fi în scădere pe sectorul Gruia – Calafat şi în creștere pe sectorul Bechet – Tulcea.

**2.** **Situaţia meteorologică în intervalul 15.03.2019, ora 08.00 – 16.03.2019, ora 06.00**

**ÎN ŢARĂ**

În regiunile intracarpatice și în zona montană valorile termice s-au situat în jurul mediilor climatologice specifice datei, temporar cerul a avut înnorări și a plouat, iar la munte a nins, izolat ziua și local noaptea. Vântul a suflat în general moderat, cu unele intensificări mai ales în a doua parte a nopții. În restul teritoriului vremea a fost caldă pentru această dată. Cerul a fost variabil, cu înnorări noaptea în nord-est, iar ploi slabe s-au semnalat cu totul izolat, după-amiaza, în Muntenia și în Dobrogea. La începutul intervalului, pe suprafețe mici, în sud a fost ceață. Vântul a suflat slab și moderat. Stratul de zăpadă s-a menținut în zonele de munte și măsura la ora 20.00, în platformele stațiilor meteorologice, până la 247 cm în Masivul Făgăraș - la Bâlea Lac. Temperaturile maxime au fost cuprinse între 6 grade la Ocna Șugatag și 15 grade la Brăila, Calafat, Bechet, Botoșani, Băilești, Sânnicolau Mare, Băile Herculane, Drobeta Turnu Severin, Adjud, Tecuci, Iași și Ploiești. La ora 06 se înregistrau valori termice cuprinse între -2 grade la Pătârlagele, Ploiești și Târgu Logrești și 8 grade la Sânnicolau Mare.

**Observații:** de ieri, de la ora 08.00, au fost în vigoare 4 atenționări meteorologice cod galben, de fenomene meteorologice imediate, după cum urmează: 2 de SRPV Sibiu, 1 de SRPV Timișoara și 1 de SRPV Craiova.

**LA BUCUREŞTI**

Vremea a fost frumoasă și ușor mai caldă decât în mod normal la această dată. Cerul a fost variabil, iar vântul a suflat slab și moderat. Temperatura maximă a fost de 14 grade la toate stațiile meteorologice. La ora 06 se înregistrau 2 grade la Filaret și Băneasa și 4 grade la Afumați.

**3. Prognoza meteorologică în intervalul 16.03.2019, ora 08.00 – 17.03.2019, ora 08.00**

**ÎN ŢARĂ**

**Vremea va fi vântoasă. În zona montană vântul va sufla tare, cu viteze de peste 80...90 km/h. La altitudini mai mari de 1500 m, mai ales în Carpații Orientali și Meridionali se vor depăși 100...120 km/h, temporar va ninge viscolit și se va depune strat consistent de zăpadă.** **În celelalte regiuni, vântul va avea intensificări cu viteze între 45...55 km/h, iar local și temporar de peste 70 km/h.** Vor fi înnorări și temporar precipitații predominant sub formă de ploaie, mai ales ziua, în Banat, Crișana, Maramureș, Transilvania, Moldova și pe arii restrânse în celelalte regiuni, iar la munte și sub formă de lapoviță și ninsoare. Izolat cantitățile de precipitații vor depăși 15...20 l/mp. Temperaturile maxime se vor situa, în general, între 7 și 17 grade, iar cele minime vor fi cuprinse între -2 și 7 grade. Izolat, vor fi condiții de ceață.

**LA BUCUREŞTI**

Cerul va fi temporar noros. **Vântul va avea intensificări mai ales după-amiaza și seara când la rafală se vor atinge viteze de 45...55 km/h, iar trecător posibil 60 km/h.** Temperatura maximă se va situa în jurul valorii de 15 grade, iar cea minimă va fi de 2...4 grade.

**4. Buletin nivometeorologic emis pentru perioada 15.03.19, ora 20.00 -16.03.19, ora 20.00:**

**Evoluția vremii în ultimele 24 de ore**:

Cerul a fost variabil, temporar noros, iar pe arii restrânse nins slab. Vântul a suflat slab și moderat, cu unele intensificări temporare în Carpații Orientali și în vestul Meridionalilor. Pe arii restrânse s-a semnalat ceață, asociată izolat și cu depuneri de chiciură. Stratul de zăpadă a crescut local în Carpații Meridionali (cu până la 5 cm la Bâlea-Lac), în rest a rămas constant sau a scăzut cu 1...2 cm.

**Grosimea stratului de zăpadă în data de 15.03.2019, ora 14.00:**

Carpații Meridionali: 250 cm la Bâlea-Lac, 143 cm Vf. Țarcu, 132 cm la Vf. Omu, 70 cm la Păltiniș, 57 cm la Sinaia, 51 cm la Parâng, 39 cm la Cuntu, 34 cm la Predeal, 9 cm la Fundata.

Carpații Orientali: 102 cm la Vf. Călimani, 120 cm la Vf. Lăcăuți, 81 cm la Bucin, 80 cm la Vf. Ceahlău-Toaca, 37 cm la Iezer - Vf. Pietrosul Rodnei, strat discontinuu la Poiana Stampei.

Carpații Occidentali: 71 cm la Semenic, 66 cm la Stâna de Vale, 66 cm la Vlădeasa cota 1400 m, 41 cm la Vf. Vlădeasa, 41 cm la Băișoara, strat discontinuu la Roșia Montană.

**Evoluţia vremii în intervalul 15.03.2019, ora 20 – 16.03.2019, ora 20.00:**

Cerul va fi mai mult noros. În cursul nopții va ninge pe arii extinse în grupa centrală și în cea nordică a Carpaților Orientali, în jumătatea vestică a Meridionalilor și în Munții Apuseni, și pe arii mai restrânse în restul masivelor. Ziua se vor semnala ninsori la peste 1600 m și precipitații mixte la altitudini mai mici de 1600 m, pe arii relativ extinse în Carpații Meridionali și Orientali și local în Occidentali. Vântul va sufla tare, cu 80-90 km/h, din sector nord-vestic, cu intensificări temporare ce vor depăși pe creste 100-120 km/h, viscolind ninsoarea și spulberând zăpada.

**Peste 1800 m:** temperaturi minime: -11 la -6 gr.C; temperaturi maxime: -6 la -2 gr.C.

**Sub 1800 m:** temperaturi minime: -7 la -2 gr.C; temperaturi maxime: -3 la 3 gr.C.

**Stabilitatea şi evoluţia stratului de zăpadă în masivul Făgăraș: risc însemnat**

La peste 1800 m, în următoarele 24 de ore se va depune un strat proaspăt de zăpadă care în zonele adăpostite, pe fondul transportului de zăpadă asociat vântului intens, va atinge grosimi considerabile. Sub acest strat instabil sunt prezente plăci de vânt care, mai ales la supraîncărcări slabe, pe pantele mai înclinate, se pot desprinde de straturile aflate dedesubt, declanșând avalanșe de dimensiuni mici sau medii. Riscul este mai ridicat în zonele cu depozite însemnate de zăpadă. Vântul intens va determina formarea de noi plăci de vânt, mai ales pe versanții estici și sud-estici.

Sub 1800 m, stratul este în general compactat, iar precipitațiile din următorul interval nu vor modifica stabilitatea generală a acestuia. Riscul de declanșare a avalanșelor se menține moderat în special pe pantele cu înclinare mare și cu depozite de zăpadă mai însemnate. În special la altitudini mai mici de 1600 m, spontan se pot declanşa curgeri sau avalanşe de topire, în general de mici dimensiuni.

**Stabilitatea şi evoluţia stratului de zăpadă în masivul Bucegi: risc însemnat**

La peste 1800 m se va depune un strat proaspăt de zăpadă care în general nu va depăși 5-10 cm. Vântul intens va determina formarea de noi plăci de vânt, mai ales pe versanții estici și sud-estici. În profunzime, stratul este compactat și stabilizat, iar principalul risc îl reprezintă plăcile de vânt care se regăsesc pe majoritatea versanților. La supraîncărcări mici sau chiar spontan, pe pantele mai înclinate, plăcile de vânt se pot desprinde de straturile subiacente, declanșând avalanș de dimensiuni mici sau medii. Riscul este mai mare pe văi și în alte zone cu depozite mari de zăpadă.

Sub 1800 m, stratul este în general stabilizat, iar riscul declanșării avalanșelor rămâne moderat la supraîncărcări mari pe pante foarte înclinate, cu depozite mai însemnate de zăpadă. La altitudini mai mici de 1600 m sub influența temperaturilor pozitive și a ploilor din cursul zilei, se pot declanşa curgeri sau avalanşe spontane, în general de mici dimensiuni.

**Stabilitatea şi evoluţia stratului de zăpadă în masivele Țarcu-Godeanu și Parâng - Șureanu: risc însemnat**

La peste 1800 m, peste stratul vechi, înghețat înspre suprafață și stabilizat în profunzime, se va depune un strat proaspăt de zăpadă care pe alcouri, în zone adăpostite de vânt, va atinge grosimi considerabile. Vântul intens va determina și formarea de noi plăci de vânt, mai ales pe versanții estici și sud-estici. Stratul în partea sa superioară va deveni instabil, iar riscul declanșării de avalanșe va crește față de zilele trecute. Pe pantele suficient de înclinate, chiar la supraîncărcări mici, plăcile de vânt se pot desprinde de stratul subiacent declanșând avalanșe, riscul fiind mai ridicat pe văi și în alte zone cu depozite însemnate de zăpadă.

Sub 1800 m temperaturile pozitive și precipitațiile mixte moderate cantitativ care pot depăși pe arii restrânse 15-20 l/mp, temporar sub formă de ploaie, vor determina tasarea și umezirea suplimentară a stratului de zăpadă. Avalanșe se pot declanșa la supraîncărcări mari pe pante foarte înclinate, unde există acumulări mari de zăpadă, iar la altitudini sub 1600 m se pot declanşa curgeri sau avalanşe spontane, în general de mici dimensiuni.

**Stabilitatea şi evoluţia stratului de zăpadă în Munții Vlădeasa – Muntele Mare: risc moderat**

Stratul de zăpadă este compactat, iar precipitațiile din următorul interval nu vor modifica stabilitatea generală a acestuia. La altitudini mai mici de 1500 m, temperaturile diurne ușor pozitive și ploaia din timpul zilei vor menține procesul de topire și de tasare a stratului. La supraîncărcări mari, pe pantele foarte înclinate și în zone cu acumulări însemnate de zăpadă, se pot declanşa avalanşe.

**Stabilitatea şi evoluţia stratului de zăpadă în Grupa Nordică a Carpaților Orientali**

**(zona Munților Rodnei) și Grupa Centrală a Carpaților Orientali (zona Munțiilor Călimani – Bistriței - Ceahlău): risc însemnat**

La peste 1800 m, se va depune un strat consistent de zăpadă peste cel vechi, relativ stabilizat. Vântul intens va determina și formarea de noi plăci de vânt, mai ales pe versanții estici și sud-estici. Acestea au coeziune relativ slabă cu straturile vecine, iar pe pante foarte înclinate, la supraîncărcări, se pot desprinde de stratul de dedesubt declanșând avalanșe, riscul fiind sporit în zonele în care se formează troiene.

Sub 1800 m, stratul este în general stabilizat. Pe pantele mai înclinate și pe văi, unde zăpada este depusă în acumulari mari, la supraîncărcări mari și izolat spontan, există riscul declanșării de avalanșe sau curgeri de zăpadă.



1. ***CALITATEA APELOR***

***Administrația Națională Apele Române*** revine cu informații suplimentare despre poluarea accidentală a apei pârâului Pocloș, afluent de stânga al râului Mureș, în zona gurii de evacuare situată pe strada Regele Ferdinand din mun. Tg.–Mureș, înregistrată la data de 14.03.2019, la ora 15.00.

Reprezentanți ai SH Mureș și IBA din cadrul ABA Mureș s-au deplasat în teren, unde au prelevat 3 probe de apă (proba 1 din pr. Poclos la 50 m, amonte de gura de evacuare a canalului pluvial, proba 2 din gura de evacuare a canalului pluvial și proba 3 din pr. Pocloș la cca 50 m aval de gura de evacuare a canalului pluvial).

REZULTATUL ANALIZELOR pentru probele de apă prelevate la data de 14.03.2019:

|  |  |  |  |  |
| --- | --- | --- | --- | --- |
| Indicatorul de calitate | U.M. |  |  | Apă de suprafață, pr. Poclos la cca 50 m aval de gura de evacuare a canalului pluvial**Pr 3****(Ora 15:30)** |
| Apă de suprafață, pr.Poclosla 50 m amonte de gura de evacuare a canalului pluvial**Pr 1****(Ora 15:00)** | Apă din gura de evacuare a canalului pluvial **Pr 2****(Ora 15:30)** |
| Materii in suspensie | mg/l | 20 | 849 | 298 |

În urma investigațiilor efectuate în teren de personalul de specialitate din cadrul ABA Mureş și SH Tg. Mureș s-au constatat următoarele: se descărcau ape încărcate cu suspensii prin rețeaua de canalizarea pluvială în pârâul Pocloș, prin gura de evacuare situată pe str. Regele Ferdinand în mun.Tg.-Mureș pe malul stâng al pârâului la cca 100 m amonte de podul rutier de pe str. Livezeni.

Apele care au ajuns în rețeaua de canalizare pluvială au provenit de pe platforma pe care se execută noul mall, dintr-o excavație de mari dimensiuni, din care se pompa apă acumulată cu ajutorul unei stații de pompare montate pe un mijloc de transpot auto, prin două furtune tip PSI, în rigola stradală din stânga străzii Calea Sighișoarei de unde s-au scurs în canalul pluvial ce debușează în final în pârâul Pocloș pe str. Regele Ferdinand.

Probele de apă recoltate din gura de evacuare a canalului pluvial și din pr. Pocloș, la cca 50 m aval de gura de evacuare a canalului pluvial, prezintă un grad ridicat de încărcare cu materii în suspensie.

Responsabili pentru producerea poluării sunt: SC TARGU MURES SHOPPING CITY SRL –beneficiar lucrări și SC ROMARIS SRL, loc. Tg-Mureș, executant lucrări.

Nu s-a raportat mortalitate piscicolă.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

***Administrația Rezervației Biosferei Delta Dunării*** informează telefonic despre producerea, la 15.03.2019, la ora 13.30, unui incendiu de vegetație uscată, în zona Gârla Turcească, mal stâng, în apropiere de Zona de Reconstructie Ecologică Sahalin, județul Tulcea. Au ars circa 100 hectare de vegetație uscată (stuf, papură, iarbă uscată). Nu au fost afectate obiective socio-culturale sau economice. Nu s-au înregistrat mortalități la speciile de păsări, reptile și mamifere. Incendiul s-a stins de la sine, în aceeași zi, la ora 18.00.

***Direcția Silvică Caraș Severin*** informează despre producerea, la data de 14.03.2019, la ora 19.00, unui incendiu care a afectat 2 ha litieră pe raza OS Anina, oraș Anina, într-un fond forestier de stat. Cauza: foc propagat din teren agricol învecinat. Incendiul a fost stins în aceeași zi, la ora 23.0,0 prin intervenția a 10 silvicultori și 8 cetățeni.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE